Twee vroue se liggame in veld gevind | Maroela Media
Die veld waar die liggame gevind is (Foto: Verskaf)
Die KwaZulu-Natalse polisie ondersoek 'n moordsaak nadat die liggame van twee vroue met skietwonde in 'n nedersetting digby Durban gevind is.
Kapt. Nqobile Gwala, woordvoerder van die polisie, sê die liggame is Maandag omstreeks 12:30 in die veld in die Kwamashu-nedersetting, noord van Durban, gevind.
"Die vroue, glo in hul 20's, is albei met skietwonde in die kop aangetref."
Gwala sê twee sake van moord is by die Kwamashu-polisiestasie aanhangig gemaak.
Die omstandighede rakende die vroue se dood is nog onduidelik en nog niemand is in verband met hul moord in hegtenis geneem nie.
"Hierdie sombere ontdekking is gemaak minder as 24 uur nadat Bheki Cele, minister van polisie, voorgestel het dat die veiligheid in dié provinsie versterk moet word om misdaad te bekamp."
Die ontdekking van die vroue se liggame volg net ná 'n ander skietvoorval wat Maandagoggend omstreeks 09:00 in die Northcroft Phoenix-gebied by Durban plaasgevind het. 'n 50-jarige man is in sy nek geskiet en moes per helikopter na 'n hospitaal geneem word vir mediese behandeling.
Gwala het aan Maroela Media bevestig dat die polisie 'n saak van poging tot moord ondersoek en 'n 54-jarige verdagte reeds vasgetrek het. Hy sal na verwagting Woensdag in die Verulam-landdroshof verskyn.
Die omstandighede rakende die skietery is ook nog nie bekend nie.
Suid-Afrika is tans die Wilde Weste van die wêreld. Skiet, skop en donder asof dit uit die mode gaan. Ongekende brutale moord en doodslag. En dit skeel die ANC-regering net mooi niks. Juis daarom huiwer misdadigers nie om te moor, martel en te plunder nie. Lekker ou 'free for all' Suid-Afrika waar 'n lewe nie 'n duit werd is nie.